**УНИВЕРЗИТЕТ У БЕОГРАДУ**

**ФИЛОЗОФСКИ ФАКУЛТЕТ**

05/2-7 број:778/1

У Београду, 09.05.2022. године

На основу члана 202. Статута Универзитета у Београду – Филозофског факултета и Пословника Изборног већа Филозофског факултета у Београду, доносим

**У П У Т С Т В О**

*о изјашњавању по тачки V подтачка 2. Дневног реда Изборног већа Филозофског факултета у Београду која се одржава 12. и 13.05.2022. године у периоду од 24 часа (одлука број 722/1, од 04.05.2022. године) - Жалба Саше Поповића на одлуку Изборног већа Филозофског факултета ВЛК 05/4-02 бр. 319/1-IV/2 од 25.02.2022.*

Саша Поповић је дана 16.03.2022. године поднео Жалбу број 436/1 на одлуку Изборног већа Филозофског факултета ВЛК 05/4-02 бр. 319/1-IV/2 од 25.02.2022. године.

У складу са Статутом Универзитета у Београду – Филозофског факултета, Пословником Изборног већа Филозофског факултета у Београду, и релевантним општим актима Универзитета у Београду, а сходно одредбама Закона о општем управном поступку, чланови Изборног већа о поднетој жалби могу да се изјасне на један од следећа три начина:

* **„ЗА“ - ако сматрају да је жалба основана;**
* **„ПРОТИВ“ – ако сматрају да жалба није основана;**
* **„УЗДРЖАН“.**

Напомена: Одсек за правне, кадровске и административне послове Филозофског факултета је утврдио да **Изборно већe не може да донесе одлуку о расписивању конкурса без претходно спроведеног поступка прописаног општим актима факултета.** С обзиром на наведено:

1. Одбијање жалбе значи да је Изборно веће утврдило да је жалба неоснована (глас „ПРОТИВ“);
2. Усвајање жалбе значи да је Изборно веће утврдило да је жалба основана, односно да постоје разлози за поништавање решења предвиђени Законом о општем управном поступку, тако да се Одлука Изборног већа број 319/1-IV/2 од 25.02.2022. године, поништава у целости; док евентуално расписивање новог конкурса и именовање нове комисије не предстаља предмет одлучивања Изборног већа по овој тачки Дневног реда (глас „ЗА“).

До претходно наведеног закључка Одсек за правне, кадровске и административне послове је дошао јер је подносилац Жалбе изнео жалбени захтев следеће садржине „да не преиначујући Одлуку Изборног већа Филозофског факултета ВЛК 05/4-02 бр. 319/1-IV/2 од 25.02.2022. године, а у складу са чл. 128. ст. 1 и 2. Статута ФФ и имајући у виду одредбе чл. 34. Кодекса професионалне етике“ чланови Изборног већа „донесу нову одлуку о именовању нове комисије и расписивању новог конкурса, чиме би подносиоцу Жалбе био омогућен регуларан и правичан конкурс са непристрасном и објективном комисијом.“ С тим у вези, Правилник о начину и поступку стицања звања и заснивања радног односа наставника Универзитета у Београду одређује да Изборно веће гласа на основу предлога комисије (члан 17. став 1. Правилника). Према члану 20. истог Правилника: „Кандидат пријављен на конкурс за избор у звање који није задовољан одлуком из члана 17. став 2. тачке 2) и 3) којом се обуставља поступак, може да изјави жалбу изборном већу факултета, у року од осам дана од дана достављања одлуке. Одлучујући по жалби, изборно веће може: 1) одбацити неблаговремену жалбу и жалбу коју је изјавило неовлашћено лице. 2) одбити жалбу, ако утврди да је неоснована. 3) преиначити првостепену одлуку, ако утврди да је жалба основана“.

Упутство о начину изјашњења по предметној тачки Дневног реда Изборног већа израђено је у складу са одредбама Закона о општем управном поступку, Статута Филозофског факултета и Правилника о начину и поступку стицања звања и заснивања радног односа наставника Универзитета у Београду („Гласник Универзитета у Београду” бр. 200/2017 и 210/2019), као и са званичним (аутентичним) тумачењењем одредбе члана 20. претходно наведеног Правилника, који је Сенат Универзитета донео 11.09.2019. године.

**ДЕКАН ФАКУЛТЕТА**

**И ПРЕДСЕДНИК ИЗБОРНОГ ВЕЋА**

**проф. др Данијел Синани**